SK Úradný vestník Európskej únie C 361/10

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2013/C 361/07

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

„TØRRFISK FRA LOFOTEN“

ES č.: NO-PGI-0005-01054-09.11.2012

CHZO ( X ) CHOP ( )

1. Názov

„Tørrfisk fra Lofoten“

2. Členský štát alebo tretia krajina

Nórsko

3. Opis poľnohospodárskeho výrobku alebo potraviny

3.1. Druh výrobku

Trieda 1.7.: Čerstvé ryby, mäkkýše, kôrovce a výrobky z nich

3.2. Opis výrobku, na ktorý sa vzťahuje názov uvedený v bode 1

Tørrfisk fra Lofoten je prírodne sušená treska škvrnitá (Gadus morhua) z Lofotov. Označenie sa vzťahuje na sušené ryby, ktoré spĺňajú podmienky klasifikácie podľa nórskej priemyselnej normy na klasifikáciu sušených rýb NBS 30-01.

Obsah vody pri Tørrfisk fra Lofoten je 16 – 27 %, obsah bielkovín 68 – 78 % a obsah tuku približne 1 %. Vyznačuje sa koncentrovanou rybacou chuťou a vôňou, zlatistou farbou kože a dosahuje veľkosť 40 – 90 cm.

3.3. Suroviny (len pri spracovaných výrobkoch)

Tørrfisk fra Lofoten sa vyrába z tresky škrvnitej ulovenej v oblasti okolo Lofotov a Vesterálov v období od januára do apríla. V tomto období dospelé jedince tresky putujú zo studených polárnych vôd Barentsovho mora do mora obmývajúceho Lofoty a Vesterály, kde sa trú. Rybolovná oblasť sa nachádza medzi 010°00′ až 016°08′ východnej zemepisnej šírky a 67°00′ až 69°30′ severnej zemepisnej dĺžky v týchto vodách ICES, oblasť 05: 02, 07, 08, 09, 12, 13, 14, 15, 16, 17, 18, 19, 20, 21, 22, 23, 24 a niektoré časti z oblasti 25, oblasť 04: 03, 04, 10, 46, 47, 48. Ryby ulovené v tejto oblasti majú inú štruktúru než ryby z hlbokého mora, predovšetkým svalovinu po dlhej migrácii, ktorá má vlastnosti nevyhnutné na to, aby zniesla proces sušenia. Lovia sa v malej vzdialenosti od pobrežia, a teda je možné ryby uloviť a dodať ten istý deň, čo zohráva dôležitú úlohu pre kvalitu ryby.

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť vo vymedzenej zemepisnej oblasti

„Tørrfisk fra Lofoten“ sa musí prírodne sušiť a triediť na Lofotoch.

3.6. Špecifické pravidlá krájania, strúhania, balenia atď.

—

3.7. Špecifické pravidlá označovania

—

4. Stručné vymedzenie zemepisnej oblasti

Ryby na produkciu „Tørrfisk fra Lofoten“ sa lovia v mori okolo Lofotov a Vesterálov v rybolovnej oblasti 010°00′ až 016°08′ východnej zemepisnej šírky a 67°00′ až 69°30′ severnej zemepisnej dĺžky v týchto vodách ICES, oblasť 05: 02, 07, 08, 09, 12, 13, 14, 15, 16, 17, 18, 19, 20, 21, 22, 23, 24 a niektoré časti z oblasti 25, oblasť 04: 03, 04, 10, 46, 47, 48, dodávajú sa do zariadenia na vylodenie na Lofotoch a prírodne sa sušia a triedia na Lofotoch. Lofoty zahŕňajú obce lakstad, Moskenes, Røst, Vestvågøy, Værøy a Vågan.

5. Súvislosť so zemepisnou oblasťou

5.1. Špecifickosť zemepisnej oblasti

More okolo Lofotov a Vesterálov patrí k najrybnatejším rybolovným oblastiam na svete, pričom rybolov na Lofotách je najdôležitejším sezónnym rybolovom tresky v Nórsku.

Treska škvrnitá žije väčšinu života v Barentsovom mori, ale migruje do vôd okolo Lofotov a Vesterálov, kde sa v období od januára do apríla trie. Teplota vody a dostupnosť potravy v mori v tomto období vytvárajú mimoriadne priaznivé podmienky na liahnutie v tejto oblasti.

More okolo Lofotov a Vesterálov je od nepamäti najdôležitejším miestom trenia tresky škvrnitej. Kontinentálny šelf je tu úzky a neďaleko od pobrežia plynú morské prúdy bohaté na živiny, čo vytvára optimálne podmienky pre rast a prežitie.

Veľké množstvo jedincov tresky škvrnitej do tejto zemepisnej oblasti migruje v období, ktoré sa vyznačuje podnebnými podmienkami mimoriadne vhodnými na prírodné sušenie.

Poloha oproti Golfskému prúdu zabezpečuje mimoriadne dobré podmienky pre prírodné sušenie rýb a je obzvlášť dôležitá vzhľadom na konečnú kvalitu „Tørrfisk fra Lofoten“. Vďaka Golfskému prúdu sú zimy na Lofotoch veľmi mierne s priemernou teplotou od – 0,8 do + 2,2 °C od januára do apríla, jar je suchá s úhrnom zrážok od 132 do 108 mm. Tieto podnebné podmienky sú predpokladom správneho vysušenia rýb, tak aby nezmrzli, ani sa nerozložili.

Poznatky o triedení hrajú obzvlášť veľkú úlohu vzhľadom na konečnú kvalitu výrobku. Triedenie si vyžaduje fundované vedomosti a vykonávajú ho tzv. triediči. Z historického hľadiska je posudzovanie kvality zručnosť, ktorá sa v rodinách a/alebo spoločnostiach tradovala z generácie na generáciu. V minulosti sa triediči vyučili v podniku, v ktorom boli zamestnaní, neskôr sa v rámci tohto odvetvia zriadili teoretické kurzy triedenia. Spoločnosti vyrábajúce sušené ryby kombinujú teoretické kurzy s praktickou výukou.

Aj odborné vedomosti v oblasti výroby a požiadaviek trhu sa na Lofotách tradovali z generácie na generáciu.

Tieto vedomosti sú nevyhnutné na zabezpečenie dobrej kvality „Tørrfisk fra Lofoten“.

5.2. Špecifickosť výrobku

„Tørrfisk fra Lofoten“ sa vyrába z vypitvaných dospelých jedincov tresky škrvnitej (Gadus morhua), ktorým sa oddelí hlava a ktoré sa prírodne usušia. Prírodným sušením ryba jednak dozrie a jednak sa konzervuje, predovšetkým v dôsledku výrazného zníženia obsahu vody. Výsledkom je dlhá trvanlivosť a vysoký obsah živín, teda vysoký obsah bielkovín (68 – 78 %) v porovnaní s čerstvou treskou (18 %). Ryby sú dostatočne usušené, keď pri poklepkaní vydávajú správny „rybací zvuk“, teda pevný zvučný tón. Posúdenie tohto správneho „rybacieho zvuku“ si vyžaduje odborné znalosti a dlhoročné skúsenosti.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Spojenie je založené na charakteristikách výrobku, ktoré vyplývajú zo zemepisnej oblasti výroby.

Tradícia:

Ryby sa na Lofotoch prírodne sušia už od začiatku 12. storočia a sušené ryby sú neoddeliteľnou súčasťou nórskeho kultúrneho dedičstva. Vedomosti o sušení a triedení sa na Lofotoch tradujú z generácie na generáciu. Sušené ryby boli a aj naďalej sú dôležitým nórskym vývozným artiklom.

Charakteristiky, ktoré vyplývajú zo zemepisného pôvodu:

Ryby sú v dôsledku dlhého putovania v studených vodách z Barentsovho mora do vôd okolo Lofotov a Vesterálov štíhle a majú pevné a svalnaté mäso. Surovina takejto kvality má obzvlášť veľký význam vzhľadom na znášanie procesu sušenia.

Ďalšie faktory s veľkým vplyvom na proces sušenia sú teploty, zrážky, vietor, slnečný svit a sneh, pričom predmetná zemepisná oblasť je z tohto hľadiska mimoriadne vhodná na sušenie rýb. Skutočná teplota v zemepisnej oblasti zabezpečuje, že ryby nezamrznú, ani sa nerozložia, ale že sa vysušia. Vhodné množstvo zrážok spolu s pobrežnými vetrami vytvárajú dobré podmienky na prírodné sušenie. Zlatisté sfarbenie získavajú ryby vďaka slnku odrážajúcemu sa od snehu na zemi. Procesom sušenia vzniká osobitná textúra a koncentrovaná rybacia chuť a vôňa.

Na konečnej kvalite „Tørrfisk fra Lofoten“ sa podpisuje jednak vysoká kvalita suroviny a jednak miestne podnebie. Lofoty sú jediným miestom na svete, kde sa takéto podnebie vyskytuje, ktoré má zároveň prístup k dospelým jedincom tresky vysokej kvality.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (3)]

http://www.lovdata.no/for/sf/ld/xd-20071211-1814.html

(1) Ú. v EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Porovnaj poznámku pod čiarou 2.